شری نواس آچاریہ

**شری نواس آچاریہ** (؛  ساتویں صدی عیسوی)، جنھیں **شری نواس** کے نام سے بھی جانا جاتا ہے، ایک ویدانتی فلسفی اور ماہرِ الٰہیات تھے۔ وہ نمبارک آچاریہ کے شاگرد تھے اور نمبارک سمپردائے کے جلیل القدر آچاریہ سمجھے جاتے ہیں۔ شری نواس آچاریہ نے نمبارک آچاریہ کے ایما پر برہم سوتر کی شرح "ویدانت کوستوبھ" تصنیف کی۔ شری نواس آچاریہ کا فلسفیانہ ڈھانچہ جسے "سوابھاوِک بھید ابھید" کے نام سے جانا جاتا ہے، انفرادی روح اور ہستیِ خدا کے درمیان فطری امتیاز اور مماثلت پر زور دیتا ہے۔

## زمانی تعین
نارائن شرن دیو (1643ء–1679ء) کی تصنیف "آچاریہ چرتم" میں پیش کردہ روایتی نقطۂ نظر کے مطابق شری نواس آچاریہ کرشن کے پڑپوتے وجرنابھ کے دورِ حکومت میں گذرے ہیں۔ تاہم مدن موہن اگروال اور وجے رام ناریس جیسے جدید محققین نے دیگر ممتاز شارحین مثلاً شنکر آچاریہ، بھاسکر آچاریہ اور رامانج آچاریہ کی "برہم سوتر" کی شرحوں کے ساتھ ان کی شرح کا تقابلی تجزیہ کرنے کے بعد یہ نتیجہ اخذ کیا ہے کہ شری نواس آچاریہ کا عہد  ساتویں صدی عیسوی ہے۔ پروفیسر آر وی جوشی، سوامی ورج ولبھ شرن، اے پی بھٹاچاریہ، بلدیو داس اور سوامی للت کرشن گوسوامی مہاراج جیسے اہل علم بھی اسی موقف کی تائید کرتے ہیں۔

## زندگی
روایتی طور پر شری نواس آچاریہ کو وشنو کے مقدس شنکھ پنچ جنیہ کا اوتار (شنکھ اوتار) مانا جاتا ہے اور یہ اعتقاد ہے کہ وہ متھرا میں کرشن کے پڑپوتے وجرنابھ کے عہدِ حکومت میں مقیم تھے۔

بیان کیا جاتا ہے کہ شری نواس آچاریہ کی پیدائش ماگھ کے مہینے کے پہلے پندرھواڑے کی پانچویں تاریخ کو نمبارک آچاریہ کی خانقاہ میں ہوئی۔ ان کے والد کا نام آچاریہ پاد اور والدہ کا نام لوک متی تھا، جو اپنے علم و فضل اور زہد و پاک بازی کی وجہ سے مشہور تھے۔ روایت کے مطابق آچاریہ پاد اپنی علمی مہارت کے ذریعے دنیا کو مسخر کرنے کی مہم پر نکلے ہوئے تھے کہ اس دوران میں انھوں نے نمبارک کی خانقاہ کا دورہ کیا۔ چونکہ سورج غروب ہونے والا تھا، اس لیے انھوں نے کسی بھی قسم کی تواضع قبول کرنے سے انکار کر دیا (کیونکہ وہ غروبِ آفتاب کے بعد کھانا نہیں کھاتے تھے)۔ اس کے جواب میں نمبارک نے اپنی روحانی قوت سے غروب ہوتے سورج کو ایک نیم کے درخت کے اوپر ہی روک دیا، جس سے آچاریہ پاد اور ان کے ساتھیوں کو اپنا کھانا مکمل کرنے کی مہلت مل گئی۔ اس کرامت سے متاثر ہو کر آچاریہ پاد نمبارک آچاریہ کے شاگرد بن گئے اور اسی خانقاہ میں مستقل قیام پزیر ہو گئے۔

کہا جاتا ہے کہ نمبارک آچاریہ نے خود شری نواس آچاریہ کو کتب مقدسہ کی تعلیم دی، اپنی تصنیف "ویدانت پارِجات سوربھ" انھیں کے نام منسوب کی اور ان کی تعلیم و تربیت کے لیے "دش شلوکی" بھی مرتب کی۔ نمبارک نے انھیں "رادھا اشٹک" اور "کرشن اشٹک" بھی سکھائے جو بالترتیب رادھا اور کرشن کی مدح میں آٹھ آٹھ اشعار پر مشتمل ہیں۔ روایت یہ بھی کہتی ہے کہ نمبارک آچاریہ کی رہنمائی میں ان اشعار کی تلاوت کی برکت سے شری نواس آچاریہ کو رادھا اور کرشن کی زیارت نصیب ہوئی۔

شری نواس آچاریہ نے اپنے شاگرد وشو آچاریہ کے ہمراہ دور دراز کے اسفار کیے، ویشنو تعلیمات کی ترویج کی اور اطلاعات کے مطابق بے شمار لوگوں کو اس مسلک میں شامل کیا۔

## فلسفہ
شری نواس آچاریہ کا فلسفہ، جسے "سوابھاوِک بھید ابھید" کہا جاتا ہے، ایک سہ جہتی حقیقت کی وضاحت کرتا ہے جو درج ذیل ہے:
* برہم: مابعد الطبیعیاتی حقیقتِ مطلق اور کائنات کا اعلیٰ ترین منتظم۔
* چِت: باشعور انفرادی روح (جیواتما) جو تجربہ کرنے والی ہستی (enjoyer) ہے۔
* اَچِت: غیر شعوری کائنات یا وہ شے جس کا تجربہ کیا جائے۔

اس فکری ڈھانچے میں برہمن واحد "سوتنتر تتو" (آزاد حقیقت) ہیں، جبکہ انفرادی روح اور کائنات "پرتنتر تتو" (محتاجِ حقیقت) ہیں۔ یہ انحصار مکمل دوئی پسندی (دویت) کی نفی کرتا ہے، جیسا کہ مدھواچاریہ کے فلسفے میں پایا جاتا ہے، بلکہ یہ برہمن، روح اور کائنات کے درمیان بیک وقت فرق اور عدمِ فرق (وحدت) کے رشتے کو ظاہر کرتا ہے۔

### برہمن
شری نواس آچاریہ برہمن کو کائناتی روح تسلیم کرتے ہیں، جو ماورا بھی ہے اور کائنات میں سرایت کیے ہوئے بھی۔ انھیں مختلف ناموں سے پکارا جاتا ہے جیسے شری کرشن، وشنو، واسودیو، پرشوتم، نارائن، پرماتما اور بھگوان وغیرہ۔ اسی طرح نمبارک آچاریہ نے اپنی تصنیف "ویدانت کامدھینو دش شلوکی" میں شری کرشن کا تذکرہ ان کی شریکِ حیات رادھا کے ہمراہ کیا ہے۔

برہمن ہستیِ برتر ہیں، تمام مبارک صفات کا منبع اور اتھاہ خصوصیات کے مالک ہیں۔ وہ حاضر و ناظر، علیم و خبیر، سب کے آقا اور سب سے بزرگ و برتر ہیں۔ کوئی بھی برہمن کے برابر یا ان سے برتر نہیں ہو سکتا۔ وہی خالق، علتِ تخلیق اور کائنات کی بقا و فنا کے ذمہ دار ہیں۔

شری نواس آچاریہ کا دعویٰ ہے کہ برہمن "سگُن" (صفات کے حامل) ہیں۔ اس لیے وہ کتب مقدسہ کے ان اقتباسات کی تشریح مختلف انداز میں کرتے ہیں جو برہمن کو "نرگُن" (بغیر صفات کے) بیان کرتے ہیں۔ ان کا استدلال ہے کہ جب برہمن کے لیے "نرگُن" کا لفظ استعمال ہوتا ہے، تو اس سے مراد تمام صفات کی مکمل نفی نہیں بلکہ صرف ناپسندیدہ یا نامبارک صفات کا انکار ہے۔ اسی طرح "نراکار" (بے شکل) جیسی اصطلاحات سے مراد کسی نامبارک یا ناپسندیدہ شکل کا نہ ہونا ہے۔ شری نواس آچاریہ اس نظریے پر قائم تھے کہ شری کرشن تمام مبارک صفات کے حامل ہیں اور اضافی خصوصیات جیسے نیکی و بدی یا مبارک و نامبارک ہونا ان پر اثر انداز نہیں ہوتا۔

### باہمی تعلق
شری نواس آچاریہ کے مطابق انفرادی روح برہمن سے نہ تو مکمل طور پر الگ ("اتینت بھید") ہے اور نہ اس کے ساتھ مکمل طور پر یکساں ("اتینت ابھید") ہے، بلکہ جز و کل کی تمثیل کے تحت اسے برہمن کا ایک حصہ ("انش انشی بھاو") تصور کیا جاتا ہے۔ تاہم اس "جز" کو محض مادی ٹکڑے کے معنی میں نہیں لینا چاہیے، بلکہ اسے برہمن کی قدرت ("شکتی") کا ایک مظہر سمجھنا چاہیے۔

## تصانیف
شری نواس آچاریہ درج ذیل کتابوں کے مصنف تھے:
* ویدانت کوستُبھ: یہ دراصل نمبارک آچاریہ کی کتاب ویدانت پارِجات سوربھ کی شرح ہے۔ اگرچہ ویدانت پارجات سوربھ خود برہم سوتر کی ایک شرح ہے۔ بعد ازاں کیشو کشمیری بھٹاچاریہ نے ویدانت کوستُبھ پر ایک حاشیہ لکھا، جس کا عنوان ویدانت کوستُبھ پربھا ہے۔
* لگُھستوراج استوترم: یہ اکتالیس اشعار پر مشتمل ایک منقبت ہے جو انھوں نے اپنے مرشد نمبارک کی شان میں لکھی۔ پرشتم پرساد ویشنو دوم نے لگُھستوراج استوترم کی شرح "گرو بھکتی منداکِنی کے عنوان سے تحریر کی۔
* کھیاتِ نرنے: یہ تصنیف اب ناپید ہو چکی ہے، لیکن سندر بھٹ کی "سدھانت سیتو کا ٹیکا" میں اس کا حوالہ ملتا ہے۔

## حوالہ جات

## کتابیات
* 
* 
* 
* 
* 
* 
* 

زمرہ:660ء کی پیدائشیں
زمرہ:740ء کی وفیات
زمرہ:ساتویں صدی کے ہندوستانی فلسفی
زمرہ:ساتویں صدی کے ہندوستانی محققین
زمرہ:ساتویں صدی کے ہندوستانی مصنفین
زمرہ:آٹھویں صدی کے ہندوستانی فلسفی
زمرہ:آٹھویں صدی کے ہندوستانی محققین
زمرہ:آٹھویں صدی کے ہندوستانی مصنفین
زمرہ:بھکتی تحریک
زمرہ:ہندو فلاسفہ اور الہیات دان
زمرہ:ہندوستان کے ہندو مذہبی رہنما
زمرہ:ہندوستان کے ہندو روحانی گرو
زمرہ:ہندوستانی ویشنوی شخصیات
زمرہ:قرون وسطی کے ہندو مذہبی رہنما
زمرہ:نمبارک سمپردائے
زمرہ:ویشنوی سنت
زمرہ:ویشنو مت